b'\n_START_ARTICLE_\nKaro istorija\n_START_PARAGRAPH_\nKaro istorija\xc2\xa0\xe2\x80\x93 istorijos \xc5\xa1aka, tirianti \xc5\xbemonijos veikl\xc4\x85 ir jos produktus, susijusius su ginkluota kova, vadinama karu. Kitaip tariant, karo istorija nagrin\xc4\x97ja ne vien pa\xc4\x8dius karinius veiksmus, bet ir ginkluot\xc4\x99, karin\xc4\x99 technik\xc4\x85, karo doktrinas, \xc5\xbemones dalyvavusius min\xc4\x97tuose veiksmuose. \xc4\xae nagrin\xc4\x97jim\xc4\x85 \xc4\xafeina ir to meto aplinkos, politin\xc4\x97s situacijos bei padarini\xc5\xb3 tyrimas.\n_START_SECTION_\nKaro menas\n_START_PARAGRAPH_\nIki XIX a. vidurio karo menas buvo suprantamas kaip strategija ir taktika. Jos labiausiai akcentavo \xc4\xaf pasiruo\xc5\xa1imo karui planus bei karinius veiksmus. Nuo XIX a. pabaigos, kada kariuomen\xc4\x97s keleriopai padid\xc4\x97jo, tapo daug profesionalesn\xc4\x97s, prad\xc4\x97tas nagrin\xc4\x97ti ir operatyvinis menas. Jo pagalba prad\xc4\x97ta nagrin\xc4\x97ti savaranki\xc5\xa1k\xc5\xb3 karini\xc5\xb3 jungini\xc5\xb3 (korpus\xc5\xb3, armij\xc5\xb3, front\xc5\xb3) veiksmus._NEWLINE_Pirmieji ra\xc5\xa1ytiniai \xc5\xa1altiniai apie karo men\xc4\x85 mus pasiekia dar i\xc5\xa1 \xc5\xbemonijos civilizacijos prad\xc5\xbeios, kada senov\xc4\x97s autoriai \xc4\xafam\xc5\xbeindavo to meto svarbiausius \xc5\xbeygius. Patys did\xc5\xbeiausi ir detaliausi apra\xc5\xa1ymai, ne vien pamin\xc4\x97jimai, priskiriami antikos laikotarpiui: tai Herodoto, Tukidido, Cezario, Ksenofonto ir kt. k\xc5\xabriniai._NEWLINE_Taigi, pirmieji darbai r\xc4\x97m\xc4\x97si daugiausiai \xc5\xbeygi\xc5\xb3 apra\xc5\xa1ymu, o ne nagrin\xc4\x97jimu, nors jau tuomet atsirasdavo darb\xc5\xb3, kurie pad\xc4\x97davo ugdyti karved\xc5\xbeius. Julijus Frontina savo darbe \xe2\x80\x9eStrategemata\xe2\x80\x9c duoda patarimus kaip spr\xc4\x99sti vien\xc4\x85 ar kit\xc4\x85 problem\xc4\x85, aptariamos karin\xc4\x97s gudryb\xc4\x97s. En\xc4\x97jus para\xc5\xa1o knyg\xc4\x85 \xe2\x80\x9eTaktika\xe2\x80\x9c, Onisandras \xe2\x80\x9eNurodymai karved\xc5\xbeiams\xe2\x80\x9c._NEWLINE_Viduram\xc5\xbeiais apie karus daugiausiai ra\xc5\xa1oma kronikose. Ta\xc4\x8diau jos ra\xc5\xa1omos ne pa\xc4\x8di\xc5\xb3 \xc4\xafvyki\xc5\xb3 dalyvi\xc5\xb3, ir da\xc5\xbenai jose informacija n\xc4\x97ra patikima. Didesni\xc5\xb3 veikal\xc5\xb3 nei\xc5\xa1leista d\xc4\x97l to, jog kariuomen\xc4\x97s nebuvo didel\xc4\x97s, jos taip pat buvo ir nereguliarios. Visk\xc4\x85 spr\xc4\x99sdavo ginkluot\xc4\x97, narsa, dr\xc4\x85sa._NEWLINE_Prasid\xc4\x97jus renesansui atgimsta ir karo menas, did\xc4\x97ja kariuomen\xc4\x97s, reikia profesionali\xc5\xb3 vad\xc5\xb3. Makiaveli para\xc5\xa1\xc4\x97 \xe2\x80\x9e\xc5\xa0e\xc5\xa1ios knygos apie karo men\xc4\x85\xe2\x80\x9c, Justo Lipsijaus \xe2\x80\x9eApie Romos kariuomen\xc4\x99\xe2\x80\x9c. Pradedami perleisti rom\xc4\x97n\xc5\xb3 ra\xc5\xa1yti darbai apie karo men\xc4\x85.\n_START_SECTION_\nKaro technologij\xc5\xb3 raida\n_START_PARAGRAPH_\nSenov\xc4\x97s pasaulis. Atsiranda kariuomen\xc4\x97s, daugiausiai d\xc4\x97mesio susilaukia kariniai vienetai. Pagrindiniai junginiai\xc2\xa0\xe2\x80\x93 sausumos kariuomen\xc4\x97, jos pagrind\xc4\x85 sudar\xc4\x97 m\xc4\x97tytojai svaidykl\xc4\x97mis ir akstimis, lankininkai bei kariai, ginkluoti kirstyni\xc5\xb3 ginklais: kovos kirviais, kalavijais, peiliais ir kt. Atsiranda pirmieji pritaikyti \xc5\xa1arvai. Pradedama eksperimentuoti su \xc5\xbeirgais, drambliais ir karo ve\xc5\xbeimais._NEWLINE_Viduram\xc5\xbeiais p\xc4\x97stininkai nyksta, o svaidytojai prakti\xc5\xa1kai visi\xc5\xa1kai i\xc5\xa1nyksta. Dominuoja kavalerija ir lankininkai, \xc5\xa1alia j\xc5\xb3 pradeda atsirasti ir arbaletininkai. Daugiausiai d\xc4\x97mesio skiriama gynybai, tad tiek kariuomen\xc4\x97je tobul\xc4\x97ja ir stor\xc4\x97ja \xc5\xa1arvai, atsiranda riteriai, tiek gynyboje plinta stori m\xc5\xabrai aplink pilis ir miestus. Viduram\xc5\xbei\xc5\xb3 pabaig\xc4\x85 nul\xc4\x97m\xc4\x97 prad\xc4\x97j\xc4\x99 tobul\xc4\x97ti parakiniai ginklai: arkebuzos ir patrankos._NEWLINE_Renesanso laikais nyksta kavalerijos reik\xc5\xa1m\xc4\x97, vis daugiau kariuomeni\xc5\xb3 sudaroma i\xc5\xa1 pikomis, arkebuzomis, v\xc4\x97liau atsiradusiomis mu\xc5\xa1kietomis ginkluot\xc5\xb3 p\xc4\x97stinink\xc5\xb3. Stipr\xc4\x97ja artilerijos reik\xc5\xa1m\xc4\x97 m\xc5\xab\xc5\xa1iuose. Atsiranda karo in\xc5\xbeinerijos poreikis, pvz., pasikasti po siena, pad\xc4\x97ti sprogmenis ir susprogdinti taikin\xc4\xaf. Plinta karo laivai._NEWLINE_Naujaisiais laikais plinta lauko artilerija, m\xc5\xab\xc5\xa1io laukui ap\xc5\xbevelgti pradedami naudoti oro balionai. \xc5\xa0autuvai tobul\xc4\x97ja\xc2\xa0\xe2\x80\x93 atsiranda \xc5\xa1oviniai, v\xc4\x97liau kulkosvaid\xc5\xbeiai ir grai\xc5\xbetviniai \xc5\xa1autuvai. Tobul\xc4\x97ja buriniai laivai, iki kol juos pradeda i\xc5\xa1stumti garlaiviai. JAV nepriklausomyb\xc4\x97s kare i\xc5\xa1bandytas ir pirmasis povandeninis laivas. Panaudojamas karo veiksmuose l\xc4\x97ktuvas. Pirmojo pasaulinio karo metu atsiranda cheminis ginklas, tankai, panaudojami automobiliai._NEWLINE_Naujausiaisiais laikais smarkiai patobul\xc4\x97ta visose srityse, daugiausiai tobulintos jau esamos technologijos: \xc5\xa1autuvai, laivai, povandeniniai laivai, tankai, automobiliai, l\xc4\x97ktuvai. Ta\xc4\x8diau atsiranda ir radarai, raketos.'